Gmail, Google Maps etlike ure van lyn | Netwerk24
Deur Petrus Malherbe 13 Maart 2019 10:34
Verskeie van Google se dienste was Woensdag vir ure lank onderbreek. Foto: Unsplash
Nee, dit was nie net jy nie.
Google het Woensdag in ’n verklaring bevestig dat verskeie van sy dienste vir etlike ure nie gewerk het nie.
Dit sluit Gmail, Google Maps, Google Drive en Hangouts in.
Die probleem het laatmiddag in Australië begin en gou na ander dele van die wêreld uitgebrei.
Google het teen 05:00 Suid-Afrikaanse tyd bevestig daar is fout en dat hy daaraan aandag skenk.
Gebruikers kon in dié tyd wel toegang tot hul e-posse kry, maar het gesukkel om aanhangsels oop te maak of om lêers op Google Drive te besigtig.
Daar was ook probleme met die stuur van e-posse, het Google bevestig.
Google Maps het ook probleme gegee. Gebruikers kon nie van die Street View-funksie gebruik maak nie en het bloot ’n swart skerm gesien, berig The Guardian.
Die internetreus het nog nie die oorsaak van die onderbreking bevestig nie.
Google se dienste het wel teen 08:15 Suid-Afrikaanse tyd weer normaal gefunksioneer.
Meer oor: Google | Internet | Gmail | Tegnologie